U-I-63/95
Natisni
Opravilna št.:
U-I-63/95
Datum odločitve:
4. 5. 1995
Objavljeno:
OdlUS IV, 44
ECLI:
ECLI:SI:USRS:1995:U.I.63.95
Akt:
Zakon o državljanstvu Republike Slovenije (Ur. list RS, št. 1/91, 30/91, 38/92, 61/92 - odl US, 13/94, 13/95 - odl. US) (ZDRS), 40. čl.
Izrek:
Postopek za začetek postopka za oceno ustavnosti 40. čl. Zakona o državljanstvu Republike Slovenije se zavrže.
Evidenčni stavek:
Niti zatrjevano dejstvo, da predsednik Državnega zbora v neki zadevi noče izpolniti zahteve, niti zatrjevano dejstvo, da 40. člen Zakona o državljanstvu (Uradni list RS, št. 1/91 in 13/94) enormno povečuje število državljanov in s tem manjša volilno moč volilca, ne utemeljujeta pravnega interesa politične stranke ali občana, njenega predsednika, za pobudo Ustavnemu sodišču za oceno ustavnosti te norme.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24. in 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Nacional-socialna zveza Slovenije, Ljubljana in Matjaž Gerlanc, Velenje
Datum vloge:
18. 4. 1995
Vrsta odločitve:
sklep
Vrsta rešitve:
zavrženje
Dokument:
US17410
Dokument v PDF obliki:
U-I-63-95.pdf
114 KB
Prenesite datoteko
U-I-63/95 - 3
4.5.1995
S K L E P
Ustavno sodišče je v postopku za preizkus pobude Nacional- socialne zveze Slovenije, Ljubljana, in Matjaža Gerlanca iz Velenja na seji dne 4.5.1995
s k l e n i l o :
Pobuda za začetek postopka za oceno ustavnosti 40. člena Zakona o državljanstvu Republike Slovenije (Uradni list RS, št. 1/91 in 13/94) se zavrže.
O b r a z l o ž i t e v
1. Pobudnika izpodbijata ustavnost 40. člena Zakona o državljanstvu, češ da je privilegiral nekatere prosilce za državljanstvo in s tem kršil ustavno načelo o enakosti pred zakonom (14. člen Ustave), država pa da je na njegovi podlagi dobila veliko novih državljanov, ki ne izpolnjujejo drugih pogojev za državljanstvo.
2. Pobudo za začetek postopka za oceno ustavnosti lahko vloži, kdor izkaže,da izpodbijana norma neposredno posega v njegove pravice, pravne interese oziroma pravni položaj (24. člen Zakona o Ustavnem sodišču Slovenije, Uradni list RS, št. 15/94 v nadaljevanju: ZUstS).
3. Pobudnika utemeljujeta svoj pravni interes s tem, da predsednik Državnega zbora o njunih zahtevah za referendumsko odločitev noče odločiti, in z dejstvom, da se je "zaradi enormnega povečanja državljanov Republike Slovenije zmanjšala volilna moč volilca", kot zatrjujeta.
4. Prva navedena utemeljitev sploh ne govori o tem, kako naj bi izpodbijana pravna norma posegala v pravice, pravne interese oziroma pravni položaj tega ali onega pobudnika. Druga utemeljitev pa na nobenega od pobudnikov ne more imeti takega neposrednega vpliva, da bi to izkazovalo njegov pravni interes v smislu 24. člena ZUstS. Procesna predpostavka pravnega interesa torej ni izpolnjena, zato je bilo treba pobudo obeh zavreči.
5. Ustavno sodišče je ta sklep sprejelo na podlagi določbe 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek